
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei de urgenţă a Guvernului nr. 126/2005 privind mandatarea Ministerului Finanţelor Publice  pentru reprezentarea României sau a altor instituţii publice în faţa Curţii de Arbitraj Internaţionale a Centrului Internaţional pentru Reglementarea Diferendelor Relative la Investiţii, cu care comisia noastră a fost sesizată în fond cu adresa Biroului Permanent nr.  PL.X 511 din 9 noiembrie 2005.
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru aprobarea Ordonanţei de urgenţă 

a Guvernului nr. 126/2005 privind mandatarea Ministerului Finanţelor 

Publice  pentru reprezentarea României sau a altor instituţii publice în 

faţa Curţii de Arbitraj Internaţionale a Centrului Internaţional 

pentru Reglementarea Diferendelor Relative la Investiţii
Cu adresa nr. PL.X 511 din 9 noiembrie 2005, Biroul Permanent conform art.89 şi 108 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Ordonanţei de urgenţă a Guvernului nr. 126/2005 privind mandatarea Ministerului Finanţelor Publice  pentru reprezentarea României sau a altor instituţii publice în faţa Curţii de Arbitraj Internaţionale a Centrului Internaţional pentru Reglementarea Diferendelor Relative la Investiţii.
La întocmirea raportului s-a avut în vedere avizul Consiliului Legislativ.
Prezentul proiect de Lege are ca obiect de reglementare mandatarea Ministerului Finanţelor Publice pentru reprezentarea României sau a altor instituţii publice în faţa Curţii de Arbitraj Internaţionale a Centrului Internaţional pentru Reglementarea Diferendelor Relative la Investiţii.
Potrivit convenţiei de la Washington din 1965, cu privire la Reglementarea Diferendelor Relative la Investiţii între state şi persoane ale altor state, ratificată de România prin Decretul nr. 62/1975, statul român trebuie să-şi desemneze organul administrativ care îl va reprezenta în faţa Curţii şi să comunice acestuia mandatul acordat.

Complexitatea unor astfel de experienţe, care antrenează atât aspecte de drept românesc cât şi aspecte de drept internaţional public, precum şi a specificităţii procedurilor CIRDI, este necesară angajarea unei echipe de avocaţi loiali precum şi a unei firme internaţionale, cerându-se ca ambele să dispună de personal cu experienţă în cauze CIRDI şi în legătură cu aplicarea tratatelor de protecţie a investiţiilor străine.
Apărarea părţii române înseamnă o colaborare între toate entităţile publice şi private care deţin informaţii, documente sau au cunoştinţă, prin reprezentanţii lor, de orice date care pot servi apărării.

Având în vedere urgenţa cu care trebuie parcurse primele etape ale procedurii, constând în angajarea avocaţilor, obţinerea de la Curte a tuturor documentelor cauzei şi numirea arbitrului celui mai potrivit pentru a reprezenta partea română, a fost promovată această ordonanţă de urgenţă a Guvernului.

Proiectul de Lege face parte din categoria legilor ordinare, potrivit art. 76 din Constituţia României, republicată.
La lucrările comisiei au participat  23  deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi.
Proiectul de Lege a fost adoptat de Senat în şedinţa din data de 7 noiembrie 2005.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii proiectului de Lege pentru aprobarea Ordonanţei de urgenţă a Guvernului nr. 126/2005 privind mandatarea Ministerului Finanţelor Publice  pentru reprezentarea României sau a altor instituţii publice în faţa Curţii de Arbitraj Internaţionale a Centrului Internaţional pentru Reglementarea Diferendelor Relative la Investiţii, în şedinţa din data de 22 noiembrie 2005, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


             Experţi parlamentari:
             Popescu Luminiţa

 Bărdiţă Mariana

